भारत का राष्ट्रवाद स्वयं को श्रेष्ठ और दूसरों को हीन समझने वाला यूरोपीय राज्यों का उन्माद नहीं रहा जिसने उन्हें सदियों तक संघर्षों में उलझाए रखा। जिसके चलते उन्हें दुनियाभर के करोड़ों लोगों को गुलाम बनाते हुए पीड़ा नहीं हुई और जिसकी अंतिम परिणति दो विश्वयुद्धों में भीषण नरसंहार के रूप में हुई। भारत में राष्ट्रवाद, राष्ट्रीयता का अहंकार नहीं राष्ट्रीय अस्मिता की अभिव्यक्ति है। इसीलिए हज़ारों वर्षों के इतिहास में भारत ने कभी किसी देश पर आक्रमण नहीं किया। किसी की स्वतंत्रता नहीं छीनी। भारत का राष्ट्रवाद सारी धरती को अपना परिवार मानता है। ये कल्याण अथवा विकास की हमारी सार्वभौमिक- सर्वकालिक दृष्टि है।